Il-Ministru Bartolo ta struzzjonijiet lill-Istituzzjoni edukattiva biex tħallas il-kumpens rakkomandat Tfajla ta’ 17-il sena li tattendi istituzzjoni ta’ edukazzjoni terzjarja se tkun qed tingħata kumpens ta’ €2,545 wara li ġarrbet xi ġrieħi meta kienet qed tingħata taħriġ fuq il-post tax-xogħol fi stabbiliment privat. Il-każ li kien investigat mill-Kummissarju għall-Edukazzjoni sab li l-istudenta weġġgħet waqt meta kienet qed tingħata taħriġ fuq il-post tax-xogħol fi stabbiliment privat. Din l-esperjenza ta’ xogħol kienet obbligatorja u tifforma parti integrali u importanti mir-rekwiżiti tal-kors. Kien missier l-istudenta li talab lill-Istituzzjoni tiddikjara li dan l-inċident ikun rikonoxxut bħala korriment fuq il-post tax-xogħol, u li jingħataw lura l-ispejjeż li għamlu għall-kura meħtieġa inkluż dawk li jistgħu jinqalgħu aktar ‘l quddiem. L-istituzzjoni edukattiva wieġbet li għalkemm il-Kulleġġ kellu polza ta’ assigurazzjoni li kienet tkopri lill-impjegati, ma kellhiex assigurazzjoni li tkopri lill-istudenti waqt li jkunu għal taħriġ fuq il-post tax-xogħol.  Madanakollu, kienu lesti li jħallsu l-kontijiet mediċi kollha sa dak iż-żmien, iżda, bħala policy ma setgħux jikkommettu ruħhom li jħallsu wkoll għal spejjeż li setgħu jinqalgħu fil-futur. Missier l-istudenta rrifjuta u insista li jingħataw pagament anke għal spejjeż futuri, kif ukoll, li t-tifla titħallas il-flus li tilfet mix-xogħol li kienet qiegħda tagħmel fis-sajf meta minħabba l-korriment tagħha din ma setgħetx tkompli tagħmlu. Wara li saret investigazzjoni, il-Kummissarju għall-Edukazzjoni, ikkonkluda li l-Istituzzjoni kienet responsabbli għall-ħsara li ġarrbet l-istudenta (u l-ġenituri tagħha) u dan kien irrispettivament mill-obbligu u r-responsabbiltà li kellu min ħaddimha. Huwa qal li l-fatt li l-istudenta korriet minħabba x-xogħol li ngħatalha bħala taħriġ fuq il-post tax-xogħol, qatt ma kien ikkontestat u kien hemm ammissjoni indiretta li x-xogħol li ngħatalah ma kienx relevanti għall-istudji tagħha.  Madanakollu, ma nġiebet ebda prova (bħal ċertifikat mediku) li juri li kien hemm xi forma ta’ diżabilità permanenti jew talba għal pagamenti futuri għal tnaqqis fis-salarju. Il-Kummissarju kkunsidra wkoll li l-Istituzzjoni kellha tassigura li jkollha polza ta’ assigurazzjoni biex tkopri tali eventwalità – xi ħaġa li fil-fatt kiseb wara li ġara l-inċident. Filwaqt li ġiet aċċettata r-raġuni għalfejn l-Istituzzjoni ma setgħetx taċċetta li tkun obbligata li tibqa’ responsabbli għal xi spejjeż li jistgħu jinqalgħu fil-futur, il-Kummissarju deherlu li l-Istituzzjoni kienet responsabbli għad-danni li sofriet il- complainant , u dawn kienu jinkludu l-ispejjeż mediċi li tagħhom kellhom irċevuta u n-nuqqas ta’ dħul finanzjarju b’riżultat ta’ dan il-korriment. Għaldaqstant irrakkomanda li jingħata kumpens ta’ €2,545 lill-istudenta, fejn dan il-ħlas ikopri l-ispejjeż mediċi li kienu jammontaw għal €241 u n-nuqqas ta’ salarji li ma tħallsitx fix-xhur tas-sajf minħabba li korriet u li kienu jammontaw għal €2,304. Għalkemm l-Istituzzjoni edukattiva aċċettat li tħallas is-somma ta’ €241 għall-ispejjeż mediċi baqgħet tinsisti li ma taċċettax li terfa’ r-responsabbiltà u l-obbligu għal dak li ġara.  Għalhekk ma qablitx mar-rakkomandazzjoni tal-Kummissarju dwar l-għoti ta’ kumpens lill- complainant għal ħlas tan-nuqqas ta’ dħul mis-salarji.  Għaldaqstant il-Kummissarju irrefera dan il-każ lill-Ministru għall-Edukazzjoni u x-Xogħol Evarist Bartolo fejn dan informa lill-Kap tal-Istituzzjoni li hu kien tal-fehma li r-rakkomandazzjoni fl-Opinjoni Finali tal-Kummissarju għall-Edukazzjoni kienet ġusta u raġonevoli u għalhekk kellha tipproċedi biex tħallas is-somma li rrakkomanda l-Kummissarju. Il-Kummissarju laqa’ l-intervent dirett tal-Ministru biex it-talba ġustifikata tal- complainant tiġi milqugħa.